Na podlagi 74. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14 in 51/16) in za izvrševanje 81. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr. in 25/17 – ZVaj) ministrica za izobraževanje, znanost in šport izdaja

**Pravilnik o sofinanciranju Šolskih tekmovanj**

**I. SPLOŠNE DOLOČBE**

1. člen

**(vsebina pravilnika)**

(1) S tem pravilnikom se določajo postopek, pogoji in kriteriji za sofinanciranje:

- organizacije in izvedbe šolskih tekmovanj za nadarjenosti, spretnosti in popularizacijo znanja (v nadaljnjem besedilu: tekmovanja za nadarjenosti, spretnosti in popularizacijo znanja) in šolskih tekmovanj iz znanj (v nadaljnjem besedilu: tekmovanja iz znanja) za učence, dijake in študente višjih strokovnih šol,

- organizacije mednarodnih tekmovanj v Republiki Sloveniji.

(2) Določbe tega pravilnika se ne uporabljajo za sofinanciranje športnih tekmovanj.

**II. TEKMOVANJA ZA NADARJENOSTI, SPRETNOSTI IN POPULARIZACIJO ZNANJA**

2. člen

**(tekmovanja za nadarjenosti, spretnosti in popularizacijo znanja)**

Tekmovanja za nadarjenosti, spretnosti in popularizacijo znanja, ki jih sofinancira ministrstvo, so lahko s področij določenih v 8. členu tega pravilnika ali s področja kulture, kulturne in naravne dediščine, umetnosti, trajnostnega razvoja oziroma vseživljenjskega učenja, poklicnega in strokovnega izobraževanja (zlasti s področja deficitarnih poklicev).

3. člen

**(koledar in roki za izvedbo tekmovanj za nadarjenosti, spretnosti in popularizacijo znanja)**

1. Koledar tekmovanj za nadarjenosti, spretnosti in popularizacijo znanja za prihodnje šolsko leto se oblikuje do konca junija tekočega šolskega leta.
2. Tekmovanja za nadarjenosti, spretnosti in popularizacijo znanja se zaključijo praviloma do konca aprila tekočega šolskega leta, najkasneje pa do zaključka tekočega šolskega leta.

4. člen

**(pogoji sofinanciranja)**

(1) Za sofinanciranje lahko kandidirajo pravne osebe (v nadaljevanju besedila: organizator tekmovanj), ki organizirajo in izvajajo tekmovanja iz področij iz 2. člena tega pravilnika vsaj dve leti pred objavo javnega razpisa.

(2) Organizator tekmovanja za nadarjenosti, spretnosti in popularizacijo znanja lahko organizira eno ali več stopenj tekmovanja (šolsko, regijsko, državno), pri čemer mora biti prva stopnja dostopna vsem učencem, dijakom, vajencem ali študentom višjih strokovnih šol. Na prvo stopnjo, če je organiziranih več stopenj, se tekmovalci prijavijo na šoli, ki jo obiskujejo.

(3) Organizator tekmovanja za nadarjenosti, spretnosti in popularizacijo znanja ima sprejeta pravila o organizaciji in izvedbi tekmovanja, ki je predmet sofinanciranja, ki so skladna s tem pravilnikom ter so objavljena na spletni strani organizatorja ali na spletni strani tekmovanja. Pravila določajo vsaj:

* vsebino, cilj in opredelitev tekmovanja iz nadarjenosti, sprotnosti in popularizacijo znanja (splošni del pravil),
* postopek prijave na tekmovanje za nadarjenosti, spretnosti in popularizacijo znanja,
* opis organizacije tekmovanj za nadarjenosti, spretnosti in popularizacijo znanja in priprave nalog za tekmovanje,
* napredovanja tekmovalcev v naslednjo stopnjo tekmovanja,
* število priznanj ali nagrad,
* postopek razglasitve rezultatov tekmovanja in podelitve priznanj ter nagrad,
* postopek reševanja ugovorov tekmovalcev glede neuradnih rezultatov in izvedbe tekmovanja za nadarjenosti, spretnosti in popularizacijo znanja,
* vire financiranja.

(4) Ministrstvo sofinancira tekmovanje za nadarjenosti, spretnosti in popularizacijo znanja, na katerem je bilo v zadnjih dveh letih pred objavo javnega razpisa udeleženih povprečno vsaj 50 tekmovalcev.

5. člen

**(kriteriji sofinanciranja)**

(1) Za sofinanciranje tekmovanj za nadarjenosti, spretnosti in popularizacijo znanja se uporabljajo naslednji kriteriji:

* število tekmovalcev v preteklem letu (oziroma v zadnjem letu, ko je bilo tekmomvanje v celoti organizirano),
* število šol v preteklem letu (oziroma zadnjem letu, ko je bilo tekmovanje v cleoti organizirano),
* število mednarodnih dosežkov tekmovalcev na tekmovanjih, ki so opredeljena v 17. členu pravilnika ,
* število mednarodnih dosežkov tekmovalcev na tekmovanjih, ki so opredeljena v 18. členu pravilnika,
* število let izvajanja tekmovanja,
* število let organiziranja tekmovanj,
* leta sodelovanja posameznih pripravljavcev nalog,
* izobraževanja za mentorje,
* dodatni viri financiranja,
* višina in namen potrebnih sredstev za izvedbo tekmovanja na posameznega tekmovalca.

(2) Vrednotenje kriterijev za izbor se določi v vsakokratnem javnem razpisu.

6. člen

**(obveznosti organizatorja tekmovanj)**

(1) Organizator tekmovanja najkasneje do 16. 8. v tekočem koledarskem letu na svoji spletni strani ali na spletni strani tekmovanja objavi poziv k prijavi udeležencev na tekmovanja za nadarjenosti, spretnosti in popularizacijo znanja za naslednje šolsko leto, v katerem so navedeni vsebina (teme po posameznih skupinah tekmovanj za nadarjenosti, spretnosti in popularizacijo znanja) in datumi posameznih stopenj tekmovanja ter tekmovalno gradivo. V pozivu so lahko navedeni tudi drugi podatki, za katere prijavitelj ocenjuje, da so potrebni za nemoteno izvedbo tekmovanja za nadarjenosti, spretnosti in popularizacijo znanja.

(2) Organizator objavi naloge in rešitve nalog tekmovanja po končanem tekmovanju na svoji spletni strani ali na spletni strani tekmovanja, najkasneje pa pred novim pozivom.

(3) Neuradni rezultati tekmovanj iz nadarjenosti, spretnosti in popularizacijo znanja morajo biti objavljeni najkasneje tri delovne dni po izvedbi tekmovanja, uradni rezultati pa najkasneje 14 dni po izvedbi tekmovanja. Po objavi neuradnih rezultatov morajo imeti tekmovalci možnost ugovora v skladu s pravili iz tretjega odstavka 4. člena tega pravilnika.

7. člen

**(vrste upravičenih stroškov tekmovanj za nadarjenosti, spretnosti in popularizacijo znanja)**

(1) Organizator tekmovanja za nadarjenosti, spretnosti in popularizacijo znanja lahko dodeljena sredstva porabi za upravičene stroške organizacije in izvedbe tekmovanja za nadarjenosti, spretnosti in popularizacijo znanja, ki jih dokazuje z verodostojnimi listinami, ki se glasijo na organizatorja.

(2) Vrste upravičenih stroškov organizacije in izvedbe tekmovanj za nadarjenost, spretnosti in popularizacijo znanja so:

* priprava in objava poziva, priprava, distribucija in tisk tekmovalnih nalog ter priznanj ali nagrad tekmovalcem in mentorjem, stroški dela tekmovalnih komisij in ostalega osebja pri izvedbi tekmovanja,
* prehrana za tekmovalce in člane tekmovalnih komisij v višini cene malice za tekoče šolsko leto, kot je določena z zakonom, ki ureja šolsko prehrano,
* stroški najema prostora, opreme in storitev potrebnih za izvedbo tekmovanj za nadarjenosti, spretnosti in popularizacijo znanja,
* stroški prevoda tekmovalnih nalog v skladu z zakonom, ki ureja posebne pravice italijanske in madžarske narodne skupnosti na področju vzgoje in izobraževanja, prilagoditev nalog za učence in dijake s posebnimi potrebami,
* potni stroški organizatorja.

**III. TEKMOVANJA IZ ZNANJ**

8. člen

**(opredelitev)**

Ministrstvo sofinancira tekmovanja iz znanj s področja znanstvene discipline ali več znanstvenih disciplin, ki so povezana z učnimi načrti oziroma s katalogi znanj predvsem iz naslednjih predmetov ali predmetnih področij: slovenščina ali italijanščina ali madžarščina, tuji jeziki, zgodovina, geografija, matematika, fizika, tehnika in tehnologija, računalništvo in informatika, astronomija, filozofija, ekonomija, psihologija, logika, kemija, biologija in naravoslovje.

9. člen

**(predmet sofinanciranja tekmovanj iz znanj)**

Ministrstvo sofinancira po eno tekmovanje s posameznega področja iz prejšnjega člena za šesti do deveti razred v osnovnošolskem izobraževanju in eno v srednješolskem izobraževanju.

10. člen

**(koledar in roki za izvedbo tekmovanj iz znanj)**

1. Koledar tekmovanj iz znanj za prihodnje šolsko leto se oblikuje do konca junija tekočega šolskega leta.
2. Tekmovanja iz znanj se zaključijo praviloma do konca aprila tekočega šolskega leta, najkasneje pa do zaključka tekočega šolskega leta.

11. člen

**(pogoji za sofinanciranje)**

(1) Za sofinanciranje lahko kandidirajo pravne osebe (v nadaljevanju besedila: organizator tekmovanj), ki organizirajo in izvajajo tekmovanja iz znanja že vsaj pet let pred objavo javnega razpisa.

(2) Tekmovanja iz znanj, ki jih sofinancira ministrstvo, se izvajajo stopenjsko (šolska, regijska, državna tekmovanja). Vsako tekmovanje ima najmanj dve stopnji, pri čemer mora biti šolska oziroma regijska stopnja, kadar šolska stopnja ni organizirana, dostopna vsem učencem, dijakom in vajencem. Na šolsko oziroma regijsko stopnjo, kadar šolska stopnja ni organizirana, se tekmovalci prijavijo na šoli, ki jo obiskujejo. Na državnem tekmovanju lahko sodeluje največ 500 tekmovalcev.

(3) Tekmovalci napredujejo po posameznih stopnjah na podlagi rezultata na predhodni stopnji tekmovanja.

(4) Tekmovanja iz znanj v osnovnošolskem izobraževanju se organizirajo vsaj za osmi in deveti razred. Tekmovanja iz znanj v srednješolskem izobraževanju se organizirajo vsaj za zadnji dve leti srednješolskega izobraževalnega programa.

(5) Tekmovanje iz znanja v srednješolskem izobraževanju ima izhod na evropsko oziroma regionalno ali svetovno mednarodno tekmovanje, ki izpolnjuje pogoje iz 17. oziroma 18. člena tega pravilnika že vsaj dve leti pred objavo javnega razpisa za sofinanciranje.

(6) Organizator tekmovanja iz znanj ne zahteva plačila kotizacij ali nabave posebne opreme oziroma pripomočkov (namensko periodično gradivo, učno gradivo) za sodelovanje na tekmovanju.

(7) Organizator tekmovanja iz znanj ima sprejeta pravila o organizaciji in izvedbi tekmovanja, ki je predmet sofinanciranja, ki so skladna s tem pravilnikom in objavljena na spletni strani organizatorja ali spletni strani tekmovanja. Pravila določajo najmanj:

* vsebino, cilj in opredelitev tekmovanja iz znanj (splošni del pravil),
* postopek prijave na tekmovanje iz znanj,
* opis organizacije tekmovanj iz znanj in priprave nalog za tekmovanje,
* napredovanje tekmovalcev v naslednjo stopnjo tekmovanja,
* določitev števila priznanj skladno s kriteriji iz 27., 28., 29. in 30. člena tega pravilnika,
* postopek razglasitve rezultatov tekmovanja in podelitve priznanj ter nagrad,
* postopek reševanja ugovorov tekmovalcev glede neuradnih rezultatov in izvedbe tekmovanja iz znanj,
* viri financiranja.

(8) Organizator zagotovi tajnost nalog za tekmovanje, posreduje tekmovalne naloge v ustreznem številu za vse tekmovalce na posamezna mesta izvajanja tekmovanja in po zaključku tekmovanja na posamezni stopnji seznani tekmovalce z rešitvami, kot je to določeno v drugem odstavku 13. člena tega pravilnika.

(9) Organizator zagotovi tekmovanja iz znanj na narodnostno mešanih območjih v skladu z zakonom, ki ureja posebne pravice italijanske in madžarske narodne skupnosti na področju vzgoje in izobraževanja.

12. člen

**(kriteriji sofinanciranja)**

1. Za sofinanciranje tekmovanj iz znanja se uporabljajo naslednji kriteriji:

* število tekmovalcev v preteklem letu (oziroma zadnjem letu, ko je bilo tekmovanje v celoti organizirano),
* število šol v preteklem letu (oziroma zadnjem letu, ko je bilo tekmovanje v celoti organizirano),
* število mednarodnih dosežkov tekmovalcev na tekmovanjih, ki so opredeljena v 17. členu pravilnika,
* število mednarodnih dosežkov tekmovalcev na tekmovanjih, ki so opredeljena v 18. členu pravilnika,
* število let izvajanja tekmovanja,
* število let organiziranja tekmovanj,
* leta sodelovanja posameznih pripravljavcev nalog,
* izobraževanja za mentorje,
* dodatni viri financiranja,
* višina in namen potrebnih sredstev za izvedbo tekmovanja na tekmovalca.

(2) Vrednotenje kriterijev za izbor se določi v vsakokratnem javnem razpisu.

13. člen

**(obveznosti organizatorja tekmovanj)**

(1) Organizator tekmovanja iz znanj najkasneje do 16. 8. v tekočem koledarskem letu na svoji spletni strani ali na spletni strani tekmovanja objavi javni poziv k prijavi udeležencev na tekmovanja iz znanj za naslednje šolsko leto (v nadaljnjem besedilu: poziv), v katerem so določeni vsebina po posameznih skupinah tekmovanj in datumi posameznih stopenj tekmovanja, ter tekmovalno gradivo. V pozivu so lahko objavljeni tudi drugi podatki, za katere organizator oceni, da so potrebni za nemoteno izvedbo tekmovanja iz znanj.

(2) Organizator objavi naloge in rešitve nalog tekmovanja po končanem tekmovanju na svoji spletni strani ali na spletni strani tekmovanja, najkasneje pa pred novim pozivom.

(3) Neuradni rezultati tekmovanj iz znanj morajo biti objavljeni:

- na šolski in regionalni stopnji najkasneje tri delovne dni po izvedbi tekmovanja,

- na državni stopnji najkasneje isti dan izvedbe tekmovanja.

(4) Po objavi neuradnih rezultatov imajo tekmovalci možnost ugovora v skladu s pravili iz sedmega odstavka 11. člena tega pravilnika.

(5) Uradni rezultati tekmovanj iz znanj morajo biti objavljeni najkasneje 14 dni po izvedbi tekmovanja. Uradni rezultati so dokončni.

(6) Organizator tekmovanje najkasneje do 16. 8. v tekočem koledarskem letu izvede evalvacijo tekmovanja.

14. člen

**(vrste upravičenih stroškov tekmovanj iz znanj)**

(1) Organizator tekmovanja iz znanj porabi dodeljena sredstva za upravičene stroške organizacije in izvedbe tekmovanja iz znanj, ki jih dokazuje z verodostojnimi listinami, ki se glasijo na organizatorja.

(2) Vrste upravičenih stroškov organizacije in izvedbe tekmovanja iz znanj so:

* priprava in objava poziva, priprava, distribucija in tisk tekmovalnih nalog ter priznanj tekmovalcem in mentorjem, stroški dela tekmovalnih komisij in ostalega osebja pri izvedbi tekmovanja,
* prehrana za tekmovalce in člane tekmovalnih komisij v višini cene malice za tekoče šolsko leto, kot je določena z zakonom, ki ureja šolsko prehrano,
* stroški najema prostora, opreme in storitev potrebnih za organizacijo in izvedbo tekmovanj iz znanj,
* stroški prevoda tekmovalnih nalog v skladu z zakonom, ki ureja posebne pravice italijanske in madžarske narodne skupnosti na področju vzgoje in izobraževanja, prilagoditev nalog za učence in dijake s posebnimi potrebami,
* potni stroški organizatorja.

1. Največ 10 % pavšal od upravičenih stroškov iz prejšnjega odstavka za druge stroške, povezane z organizacijo in izvedbo tekmovanj.

15. člen

(**tekmovanja iz znanj slovenščine - Cankarjevo tekmovanje)**

Za organizacijo Cankarjevega tekmovanja se uporabljajo določbe 10., 11., 12., 13., 14., 28. in 29. člena tega pravilnika, razen petega odstavka 11. člena tega pravilnika.

**IV. MEDNARODNA TEKMOVANJA IZ ZNANJ**

16. člen

**(sofinanciranje organizacije mednarodnih tekmovanj iz znanj v Republiki Sloveniji)**

(1) Ministrstvo lahko sofinancira organizacijo mednarodnih tekmovanj iz znanj v Republiki Sloveniji in v ta namen enkrat letno objavi javno povabilo za izkaz interesa organizacije mednarodnega tekmovanja iz znanj, ki izpolnjuje pogoje iz 17. ali 18. člena tega pravilnika, v Republiki Sloveniji.

(2) Organizatorja tekmovanja, ki je podal vlogo na javno povabilo, lahko ministrstvo pisno podpre pri kandidaturi za organizacijo mednarodnega tekmovanja v Republiki Sloveniji, če so izpolnjeni pogoji iz 17. in 18. člena tega pravilnika ter upoštevaje proračunske zmožnosti ministrstva in prednostna področja, ki se določijo v javnem povabilo iz prejšnjega odstavka.

(3) Z organizatorjem mednarodnega tekmovanja, ki ga je ministrstvo pisno podprlo pri kandidaturi, njegova kandidatura pa je bila potrjena na mednarodni ravni, ministrstvo sklene pogodbo o sofinanciranju.

(4) Upravičeni stroški, ki se sofinancirajo na podlagi pogodbe iz prejšnjega odstavka, so:

- stroški osebja (npr. za koordinatorje dogodka, pripravljavce in popravljalce nalog, mednarodne tekmovalne komisije, delo študentov),

- nastanitve in prehrane (npr. za tekmovalce in člane tekmovalne komisije),

- potni stroški (npr. prevozi, lokalni transfer in izleti za tekmovalno komisijo ter izleti za tekmovalce),

- stroški priprave nalog, materiala, opreme, storitev, promocijski material, tisk in nagrade, povezane z organizacijo in izvedbo tekmovanja.

17. člen

**(pogoji za sofinanciranje evropskega oziroma regionalnega tekmovanja iz znanj)**

Ministrstvo sofinancira evropsko tekmovanje iz znanj, ali regionalno, če evropsko ne obstaja, ki:

* je organizirano s področja znanstvene discipline oziroma več znanstvenih disciplin, ki so povezane z učnimi načrti oziroma katalogi znanja predvsem iz naslednjih področij: jeziki, zgodovina, geografija, matematika, fizika, računalništvo in informatika, tehnika, tehnologija, kemija, biologija, logika, naravoslovje, astronomija;
* evropsko ima tekmovalce iz vsaj 20 evropskih držav oziroma regionalno iz vsaj 15 evropskih držav,
* je bilo o izvedeno že najmanj petkrat pred objavo javnega povabila iz drugega odstavka 16. člena tega pravilnika,
* ga organizira pravna oseba, ki je organizirala in izvedla državna tekmovanja iz znanj že najmanj petkrat pred objavo javnega povabila iz drugega odstavka 16. člena tega pravilnika in
* se zaključi praviloma do konca tekočega šolskega leta.

18. člen

**(pogoji za svetovno mednarodno tekmovanje iz znanj)**

Ministrstvo sofinancira svetovno mednarodno tekmovanje iz znanj, ki:

* je organizirano s področja znanstvene discipline oziroma več znanstvenih disciplin, ki so povezane z učnimi načrti oziroma katalogi znanja predvsem iz naslednjih področij: jeziki, zgodovina, geografija, matematika, fizika, računalništvo in informatika, tehnika, tehnologija, kemija, biologija, logika, naravoslovje, astronomija.
* ima tekmovalce iz vsaj 40 držav iz različnih kontinentov,
* je bilo izvedeno že najmanj petkrat pred objavo javnega povabila iz drugega odstavka 16. člena tega pravilnika,
* ga organizira pravna oseba, ki je organizirala in izvedla državna tekmovanja iz znanj že najmanj petkrat pred objavo javnega povabila iz drugega odstavka 16. člena tega pravilnika in
* se zaključi praviloma do konca tekočega šolskega leta.

**V. JAVNI RAZPIS IN POSTOPEK ZA SOFINANCIRANJE TEKMOVANJ IZ ZNANJ IN TEKMOVANJ ZA NADARJENOSTI, SPRETNOSTI IN POPULARIZACIJO ZNANJA**

19. člen

**(javni razpis za sofinanciranje tekmovanj iz znanj in tekmovanj za nadarjenosti, spretnosti in popularizacijo znanja)**

(1) Postopek sofinanciranja tekmovanj iz znanj in tekmovanj za nadarjenosti, spretnosti in popularizacijo znanja iz javnih sredstev, razen za organizacijo Cankarjevega tekmovanja in organizacijo mednarodnih tekmovanj, se izvede kot javni razpis, ki ga pripravi ministrstvo v skladu s proračunskimi zmožnostmi in ga objavi v Uradnem listu Republike Slovenije ter na spletni strani ministrstva. Javni razpis se objavi za obdobje treh let.

(2) Objava javnega razpisa mora vsebovati zlasti:

1. naziv in sedež izvajalca razpisa ,
2. pravno podlago za izvedbo javnega razpisa,
3. predmet javnega razpisa,
4. navedbo pogojev za kandidiranje na javnem razpisu in kriterijev
5. predviden obseg javnih sredstev za sofinanciranje in pogoje za razdelitev,
6. določitev obdobja, v katerem morajo biti porabljena dodeljena sredstva,
7. rok, do katerega morajo biti predložene prijave za dodelitev sredstev,
8. datum odpiranja prijav za dodelitev sredstev,
9. rok, v katerem bodo prijavitelji obveščeni o izidu javnega razpisa,
10. kraj, čas in osebo, pri kateri lahko prijavitelji dvignejo razpisno dokumentacijo, oziroma elektronski naslov, na katerem lahko zaprosijo zanjo.

(3) V razpisni dokumentaciji morajo biti navedeni vsi podatki, ki omogočajo izdelavo popolne vloge za dodelitev sredstev.

20. člen

**(komisija za vodenje javnega razpisa)**

(1) Postopek javnega razpisa vodi komisija, ki jo s sklepom imenuje minister. Komisija preveri pravočasnost in popolnost vlog, opravi pregled popolnih vlog, jih oceni na podlagi pogojev in kriterijev, ki so navedena v javnem razpisu ter ministru poda predlog izbire in sofinanciranja tekmovanj.

(2) Komisijo sestavljajo predsednik in najmanj dva člana.

(3) Predsednik in člani komisije ne smejo biti z vlagatelji, ki kandidirajo za dodelitev sredstev, interesno povezani v smislu poslovne povezanosti, sorodstvenega razmerja (v ravni vrsti ali v stranski vrsti do vštetega četrtega kolena), v zakonski zvezi, v zunajzakonski skupnosti, v svaštvu do vštetega drugega kolena tudi, če so te zveze, razmerja oziroma skupnosti že prenehale. Prav tako ne smejo sodelovati pri delu komisije, če obstajajo druge okoliščine, ki bi vplivale na njihovo neobjektivnost in nepristranskost (npr. osebne povezave).

(4) Predsednik in člani komisije podpišejo izjavo o prepovedi interesne povezanosti.

(5) Če je predsednik ali člana komisije z vlagateljem poslovno, sorodstveno ali osebno povezan se izloči iz komisije in se to evidentira v zapisniku.

21. člen

**(vloge)**

(1) Vloge na javni razpis se obravnavajo posamično.

(2) Vloga mora biti oddana v zaprti ovojnici, ki je označena z »Ne odpiraj – vloga« in navedbo javnega razpisa, na katerega se nanaša. Ovojnica je lahko označena tudi na drug ustrezen način, iz katerega izhaja, da gre za vlogo na določen javni razpis.

(3) Ovojnica, ki ni označena v skladu s prejšnjim odstavkom, se vrne vlagatelju.

(4) Vloga na javni razpis je lahko tudi elektronska, če je tako določeno v javnem razpisu. Način elektronske predložitve vloge mora biti določen v razpisni dokumentaciji.

(5) Vloga mora biti izvajalcu razpisa dostavljena do roka, ki je določen v javnem razpisu, ne glede na način oddaje.

22. člen

**(odpiranje vlog)**

(1) Odpiranje prejetih vlog vodi komisija in se izvede v roku, ki je predviden v javnem razpisu. Odpirajo se samo v roku dostavljene in pravilno označene ovojnice.

(2) Odpiranje prejetih vlog ni javno.

(3) Za vsako vlogo komisija ugotovi, ali je pravočasna, ali jo je podala upravičena oseba in ali je popolna. Komisija o odpiranju vlog vodi zapisnik.

(4) Vlogo, ki ni pravočasna ali je ni vložila upravičena oseba, izvajalec razpisa zavrže s sklepom. Pritožba zoper sklep ni dovoljena.

23. člen

**(dopolnitev vlog)**

(1) Komisija v roku osmih dni od odpiranja vlog pisno pozove tiste prijavitelje vlog, katerih vloge niso bile popolne, da jih dopolnijo. Rok za dopolnitev ne sme biti daljše od petnajstih dni.

(2) Nepopolne vloge, ki jih prijavitelj v roku iz prejšnjega odstavka ne dopolni, se zavržejo s sklepom.

24. člen

**(odločba)**

(1) Na podlagi predloga komisije minister izda odločbo o izbiri ter obsegu sofinanciranja ali o zavrnitvi sofinanciranja tekmovanja iz znanj in tekmovanj za nadarjenosti, spretnosti in popularizacijo znanja. Odločitev ministrstva o dodelitvi sredstev je dokončna. Zoper odločitev je možen upravni spor v roku 30 dni od prejema odločbe ministrstva.

(2) Odločba o izbiri je podlaga za sklenitev pogodb o sofinanciranju.

25. člen

**(poziv k podpisu pogodbe)**

(1) Ob izdaji odločbe o izbiri minister prijavitelja pozove k podpisu pogodbe o sofinanciranju.

(2) Če se vlagatelj v roku osmih dni ne odzove, se šteje, da je umaknil vlogo za sofinanciranje.

26. člen

**(obvezne sestavine pogodbe o sofinanciranju)**

(1) Za dodelitev sredstev se sklene pogodba med ministrstvom in izbranim prijaviteljem.

(2) Obvezne sestavine pogodbe o sofinanciranju so:

1. naziv in naslov neposrednega uporabnika in prejemnika sredstev;

2. namen, za katerega so sredstva dodeljena;

3. višina dodeljenih sredstev;

4. terminski plan porabe sredstev;

5. način nadzora nad namensko porabo sredstev;

6. evidenca izdanih potrdil mentorjem tekmovalcev, ki so pridobili priznanja in arhiv o tekmovalcih, ki vsebuje podatke o rezultatih in izdanih priznanjih in potrdilih, v skladu z zakonom, ki ureja varstvo osebnih podatkov,

7. vrste upravičenih stroškov;

8. obveznosti upravičenca;

9. drugo, kar sledi iz notranjih predpisov in usmeritev ministrstva glede obvezne vsebine pogodb.

**VI. KRITERIJI ZA PODELITEV PRIZNANJ TEKMOVALCEM TEKMOVANJ IZ ZNANJ**

27. člen

**(osnovna stopnja in priznanja na šolski in regijski stopnji)**

(1) Za namen določitve kriterijev za podelitev priznanj tekmovalcem tekmovanj iz znanj se kot osnovna stopnja tekmovanja šteje šolska stopnja, če ta ni organizirana, je osnovna stopnja regijska stopnja.

(2) Na šolski in regijski stopnji lahko organizator podeli bronasta priznanja. Njihovo število in podelitvene kriterije opredeli organizator s pravili tekmovanja iz sedmega odstavka 11. člena tega pravilnika.

28. člen

**(državna stopnja tekmovanj in število priznanj )**

(1) Število udeležencev državni stopnji tekmovanja je N in je največ 500.

(2) Število udeležencev na mednarodni stopnji tekmovanja je M.

(3) Število podeljenih zlatih priznanj( v nadaljevanju: Z) in srebrnih priznanj ( v nadaljevanju: S) na državni stopnji tekmovanja je odvisno od:

* števila tekmovalcev na osnovni stopnji (glej 29. člen) in
* od uspešnosti tekmovalcev na tekmovanju na mednarodni ravni (glej 30. člen), za udeležbo na katerem je pomemben uspeh na tem tekmovanju na državni ravni.

(4) Število zlatih priznanj podeljenih glede na število tekmovalcev na osnovni stopnji sme biti največ ZN in srebrnih največ SN.

(5) Število dodatnih zlatih in srebrnih priznanj glede na uspeh na mednarodni ravni sme biti največ ZM in SM.

Zgornja meja števila podeljenih zlatih priznanj je ZN + ZM < 0,6 N.

Zgornja meja števila podeljenih srebrnih priznanj je SN + SM < 0,6 N.

Skupno število podeljenih priznanj je SN + SM + ZN + ZM < 0,8 N.

29. člen

**(število priznanj glede na število udeležencev na osnovni stopnji)**

(1) Glede na število tekmovalcev na osnovni stopnji, se ZN in SN določita po naslednjih kriterijih:

* kadar je število tekmovalcev na osnovni stopnji 50 ali manj, je ZN največ 2 in SN največ 3;
* kadar je število tekmovalcev na osnovni stopnji večje od 50 in manjše kot 1000, je ZN največ 4 % tekmovalcev na osnovni stopnji ter SN največ 6 % tekmovalcev na osnovni stopnji;
* kadar je število tekmovalcev na osnovni stopnji najmanj 1000 in manjše od 2000, je ZN največ vsota 40 in 2 % tekmovalcev na osnovni stopnji nad 1000 ter SN največ 6 % tekmovalcev na osnovni stopnji;
* kadar je število tekmovalcev na osnovni stopnji najmanj 2000 in manjše od 5000, je ZN največ vsota 60 in 1 % tekmovalcev na osnovni stopnji nad 2000 ter SN največ 6 % tekmovalcev na osnovni stopnji;
* kadar je število tekmovalcev na osnovni stopnji najmanj 5000, je ZN največ 90 in SN največ 300.

(2) Za tekmovanja iz slovenščine v srednji šoli – Cankarjevo tekmovanje se ZN, določen v prvem odstavku tega člena vsako leto lahko poveča za 0,15 ZN in SN za 0,15 SN.

(3) Če ima več tekmovalcev na koncu lestvice enako število točk, je dovoljeno odstopanje števila zlatih in srebrnih priznanja za največ 2 %.

30. člen

**(število dodatnih priznanj zaradi dosežkov na mednarodni ravni)**

(1) Mednarodno tekmovanje se upošteva pri številu podeljenih priznanj, če sodeluje najmanj 15 držav na regionalnem, 20 na evropskem in 50 na svetovnem tekmovanju. Pri izračunu uspešnosti se upošteva uspeh zadnjih štirih let pred objavo javnega razpisa na enakem tekmovanju. V primeru, da največ eno leto tekmovanja ni bilo v tem obdobju, se to leto ne šteje.

(2) Razporeditev držav na mednarodnem tekmovanju se določi na osnovi seštevka mestnih ocen tekmovalcev. Države se razdeli na petine, kjer je petina definirana kot navzdol zaokrožena vrednost, ki jo dobimo pri deljenju števila sodelujočih držav s pet.

Če je Slovenija:

* v prvi petini držav, je ZM največ 0,6 ZN in SM največ 0,6 SN;
* v drugi petini držav, je ZM največ 0,45 ZN in SM največ 0,45 SN;
* v tretji petini držav, je ZM največ 0,3 ZN in SM največ 0,3 SN; in
* v četrti petini držav, je ZM največ 0,15 ZN in SM največ 0,15 SN.

VIII. **OBVEZNOSTI UPRAVIČENCA**

31. člen

**(vodenje evidenc in hramba podatkov)**

1. Upravičenec mora voditi evidenco za namen izdaje potrdil o udeležbi in dosežkih:

* evidenca izdanih potrdil mentorjem, ki vsebuje naslednje osebne podatke: ime in priimek mentorja, ime in naslov vzgojno-izobraževalnega zavoda mentorja, število in vrsta prejetih priznanj tekmovalcev;
* evidenca o tekmovalcih, ki vsebuje naslednje osebne podatke: ime in priimek, rojstni datum, ime in naslov vzgojno-izobraževalnega zavoda tekmovalca, rezultate tekmovalca in vrsta prejetega priznanja.

1. Evidenco izdanih potrdil mentorjem in evidenco o tekmovalcih mora upravičenec hraniti pet let od zaključka tekmovanja.

32. člen

**(potrdila mentorjem)**

Organizator tekmovanja mora najkasneje do konca tekočega šolskega leta mentorjem izdati potrdila o dosežkih njihovih tekmovalcev.

33. člen

(izredne okoliščine)

Organizator tekmovanja lahko v soglasju z ministrstvom odstopi od posameznih določb tega pravilnika, kadar je to potrebno zaradi izrednih okoliščin ali drugih utemeljenih razlogov.

**IX. PREHODNE IN KONČNE DOLOČBE**

33. člen

**(veljavnost pravilnika)**

Ta pravilnik začne veljati petnajsti dan po objavi, uporabljati pa se začne za sofinanciranje šolskih tekmovanj v šolskem letu 2021/2022.

Št. 0070-4/2021

Ljubljana,

EVA 2021-3330-0003

prof. dr. Simona Kustec

ministrica za izobraževanje, znanost in šport